ཡ་ཙི་རྫོང་བོད་སྨན་ཁང་ནི་པཎ་ཆེན་སྐུ་ཕྲེང་བཅུ་བས་རང་ཉིད་འཁྲུངས་སའི་བིས་མདོ་ཞང་བིས་མདོ་དགོན་ཆེན་དུ་བཙུགས་པ་ཡིན།བོད་སྨན་ཁང་འདི་རྒྱ་ཆེར་གོང་འཕེལ་གཏོང་ཕྱིར་སྤྱི་ལོ་༢༠༠༨ལོར་ཡ་ཙི་རྫོང་ཅེའི་ཧྲུ་གྲོང་བརྡལ་དུ་གནས་སྤར།སྨན་ཁང་འདིའི་སྤྱིས་རྒྱ་ཁྱོན་ལ་མུའུ་༦༣༦ཡོད་པ་དང་འཛུགས་སྐྲུན་རྒྱ་ཁྱོན་ལ་སྨི་གྲུ་བཞི་མ་༥༨༠༠ཡོད།སྨན་ཁང་འདི་ནི་བོད་སྨན་གཙོར་བྱས་ནས་ནུབ་སྨན་གྱི་རམ་འདེགས་རང་བཞིན་གྱི་གསོ་བཅོས་བྱ་ཚུལ་དང་།སྨན་བཅོས་དང་སྔོན་འགོགལུས་ཁམས་གསོ་བ་བཅས་གཞི་གཅིག་ཏུ་འདུས་པའི་སྒེར་གཉེར་སྨན་ཁང་ཞིག་ཡིན།སྤྱི་ལོ་༢༠༡༤ལོའི་ཟླ་༨ཚེས་༢༩ཉིན་ཞིང་ཆེན་འཕྲོད་བསྟེན་ཐིན་གྱིས་རང་སྨན་ཁང་འདི་ཞིང་ཆེན་བོད་སྨན་ཁང་གི་ཡན་ལག་སྨན་ཁང་དུ་གཏོང་བའི་ཆོག་མཆན་གནང་བ་ཡིན།ད་ལྟ་རང་སྨན་ཁང་འདིར་ལས་བཟོ་མི་སྣ་༨༠ལྷག་ཡོད་དེ།འབུམ་རམས་གཞོན་པ་༥དང་དཀའ་བཅུ་པ༣།བོད་གསོའི་ཆེད་ལས་སྨན་པ༢༩།བོད་སྨན་གྱི་ཆེད་ལས་མི་སྣ་༤དང་ནུབ་སྨན་གྱི་ཆེད་ལས་སྨན་པ༩།ནད་སྐྱོང་ཆེད་ལས་མི་སྣ་༡༧བཅས་ཡོད་ལ་དེ་མིན་སྲིད་འཛིན་ཚན་ཁག་༨དང་ནད་ཐོག་སྨན་བཅོས་ཚན་ཁག༡༠།སྨན་བཅོས་ལག་རྩལ་ཚན་ཁག་༣བཅས་བཙུགས་ཡོད།སྨན་ཁང་གི་ནད་སྡོད་ཐོག་ཁང་གསར་བ་ནི་སྤྱི་ལོ་༢༠༡༤ལོའི་ཟླ་༡༡པའི་ཚེས་༢༦ཉིན་ནས་བཀོལ་སྤྱོད་བྱས་པ་དང་མལ་ཁྲི་༡༠༠གཏན་ཁེལ་བྱས་པ་ཡིན།ད་ལྟ་བཀོལ་བཞིན་པའི་མལ་ཁྲི་༡༢༠ལྷག་ལ་སླེབས་པ་ཡོད་པ་མ་ཟད་སྔོན་ཐོན་གྱི་བརྟག་དཔྱད་མ་ལག་འགྱེད་འཕྲོ་དང་ཚོན་འཕྲོ།ཕོ་ཤེལ།རང་འགུལ་ཅན་གྱི་རྫས་འགྱུར་བརྟག་དཔྱད་སོགས་བརྟག་དཔྱད་མ་ལག་ཆ་ཚང་འདུག་པས་ཡུལ་ཕྱོགས་འདིའི་མི་གྲངས་ཁྲི་༥༠ལྷག་ལ་ནད་གཞི་གསོ་བཅོས་དང་སྔོན་འགོག་གི་ནུས་པ་རྒྱ་ཆེན་ཐོན་བཞིན་ཡོད།